open-index/open-wikipedia-markdown huggingface dataset:
אלכסיי אברט

**אלכסיי ארמולוביץ' אברט** (; 4 במרץ 1857 - 10 במאי 1926) היה גנרל בצבא האימפריה הרוסית אשר פיקד על ארמיות במלחמת העולם הראשונה.

## ביוגרפיה
### תחילת דרכו
אברט נולד במוסקבה ב-4 במרץ 1857 כבן למשפחת אצולה. ב-1874 סיים את בית הספר הצבאי במוסקבה, וב-1876 את המכללה הצבאית אלכסנדרוב. הוא התגייס לצבא האימפריה הרוסית והוצב ברגימנט וולינסקי של המשמר הקיסרי. הוא השתתף במלחמה העות'מאנית-רוסית (1877–1878), וב-1882 סיים את לימודיו באקדמיה של המטה הכללי. הוא הוצב במטה המחוז הצבאי מוסקבה, ובהמשך במטה הדיוויזיה ה-3. ב-1886 הועבר למחוז הצבאי ורשה, בין השנים 1899-1890 שימש כמפקד גדוד קוליבנסקי של רגימנט החי"ר ה-40, וב-1888 מונה לקצין מטה למבצעים מיוחדים של המחוז הצבאי ורשה. ב-1893 מונה לראש מטה הדיוויזיה ה-10, וב-1899 מונה למפקד רגימנט החי"ר ה-130. בין השנים 1900–1903 הוא שימש כראש מטה הקורפוסים ה-11 ה-14 וה-5. בין 1904–1905 לחם במלחמת רוסיה–יפן. בין 1908–1912 שימש כמפקד הקורפוס ה-13.

### מלחמת העולם הראשונה ואחריתו

בעקבות תבוסת הצבא הרוסי בקרב קרשניק מול הצבא האוסטרו-הונגרי, הודח מתפקידו מפקד הארמייה הרביעית אנטון פון זלצה, ואברט מונה במקומו למפקד הארמייה. אברט הביס את האוסטרים בקרב גליציה, ולאחר מכן את הגרמנים בקרב על הוויסלה. הוא פיקד על הארמייה גם בשלביה הראשונים של הנסיגה הגדולה. ב-18 באוגוסט 1915 הוא הועבר לפקד על החזית המערבית, והוביל אותה במהלך הקרבות האחרונים של הנסיגה הגדולה. במרץ 1916 פתחה החזית במתקפה כושלת אשר נודעה כמתקפת אגם נארוץ', ונועדה בעיקר להפחית את הלחץ על בעלי בריתה של רוסיה הצרפתים. במהלך מתקפת ברוסילוב, הוא לא הגיש בזמן סיוע לחזית הדרום-מערבית, ובכך תרם לבלימת המתקפה. באופן כללי הוא העדיף מלחמת התשה במקום לצאת למתקפות כנגד הגרמנים והאוסטרים, והיו שטענו בזמנו שהוא משתף פעולה עמם.

ב-11 במרץ 1917, הוא פרש מהצבא בעקבות מהפכת פברואר. הוא סירב לקבל פנסיה. ב-1918 הוא נעצר, כמו מלוכנים רבים אחרים, בידי הצ'קה. עקבותיו אבדו מאז. על פי הגרסה הרשמית של האנציקלופדיה הסובייטית הגדולה, הוא שוחרר ונפטר בעיר וירייה ב-10 במאי 1926 בגיל 69. על פי גרסאות אחרות לעומת זאת, הוא נורה בו במקום.

## קישורים חיצוניים

* אלכסיי אברט באתר "המלחמה הגדולה" 

קטגוריה:גנרלים בצבא האימפריה הרוסית
קטגוריה:מעוטרי עיטור גיאורגי הקדוש
קטגוריה:מעוטרי עיטור אלכסנדר נבסקי (האימפריה הרוסית)
קטגוריה:מעוטרי עיטור ולדימיר הקדוש
קטגוריה:מסדר האמבט: אבירים וגבירות מפקדים
קטגוריה:מסדר מיכאל הקדוש וג'ורג' הקדוש: גבירות ואבירי הצלב הגדול
קטגוריה:מעוטרי אות לגיון הכבוד
קטגוריה:מפקדי ארמיות רוסיות
קטגוריה:מפקדי ארמיות בצבא האימפריה הרוסית במלחמת העולם הראשונה
קטגוריה:אנשי צבא רוסים במלחמה העות'מאנית-רוסית (1877–1878)
קטגוריה:בוגרי האקדמיה הצבאית של המטה הכללי
קטגוריה:אישים שהוצאו להורג ברוסיה וברית המועצות
קטגוריה:מעוטרי צלב המלחמה
קטגוריה:רוסים שנולדו ב-1857
קטגוריה:רוסים שנפטרו ב-1926
מרק שבעת הימים

**מרק שבעת הימים** (באנגלית, ""seven seas soup"), הידוע גם בשם caldo de mariscos ("מרק פירות ים") הוא גרסה מקסיקנית של תבשיל דגים, פופולרי באזורי החוף במקסיקו. הוא בדרך כלל עשוי ממרק עוף, עגבניות, דגים או פירות ים, בתוספת פירות ים מקומיים טריים, ובדומה למרקים מקסיקניים אחרים, הוא מבושל במהירות בתוך ציר דק.

## הערות שוליים

קטגוריה:המטבח המקסיקני
קטגוריה:נזיד
ונזכור את כולם

**ונזכור את כולם** הוא משפט נודע מפזמון השיר "הרעות", פרי עטו של חיים גורי. המשפט משמש לעיתים קרובות בהקשרים של זיכרון והנצחה, בייחוד של הנצחת חללי מערכות ישראל.
סנאי קרקע ארקטי

ממוזער|סנאי בהשוואה לאדם
**סנאי קרקע ארקטי** (שם מדעי: *Spermophilus parryii*) הוא מין של מכרסם ממשפחת הסנאיים המצוי באזור הארקטי.

אורכו של הסנאי הארקטי 40 ס"מ ומשקלו הממוצע 750 גרם כשהזכרים גדולים בערך ב-100 גרם מהנקבות. הם בעלי פרווה אפורה עם פנים, בטן וגפיים זהובים-בהירים והזנב כהה. לסנאי פנים קצרות ואוזניים קטנות והזנב שמוט ולא מורם למעלה כמו שאר הסנאים.

הסנאי חי באזור הארקטי שבין צפון קנדה ועד לקולומביה הבריטית ולדרום הטריטוריות הצפון-מערביות. הוא מצוי גם ברחבי אלסקה ובסיביר. תפוצתו היא בעיקר באזורי טונדרה.

הסנאי ישן במחילות בחורף ומתעורר באביב. הוא ניזון מגרגרים, זרעים ופירות שונים אותם הוא אוכל כדי להתפטם לקראת החורף. הוא מכין לעצמו מזווה במאורה מכוסת העלים ובה הוא מסתתר.

הסנאי הוא גם טרף חשוב לרוב החיות הארקטיות. הוא נטרף על ידי שועל אדום, שועל שלג, שונר, זאב, גרגרן, סמורים, דוב גריזלי, עיט זהוב ודורסי לילה.

**תת-מינים**:
* S. p. ablusus
* S. p. kennicottii
* S. p. kodiacensis
* S. p. leucostictus
* S. p. lyratus
* S. p. nebulicola
* S. p. osgoodi
* S. p. parryii
* S. p. plesius
* S. p. stejnegeri

## קישורים חיצוניים

## הערות שוליים

קטגוריה:טקסונים שתוארו בידי ג'ון ריצ'רדסון
קטגוריה:סנאיי קרקע
קטגוריה:האזור הארקטי: יונקים
קטגוריה:רוסיה: יונקים
קטגוריה:בעלי חיים שתוארו ב-1825
פיקה שחורת-שפה

**פיקה שחורת-שפה** או **פיקת הרמה** (שם מדעי: *Ochotona curzoniae*) היא מין של יונק קטן ממשפחת הפיקתיים שבסדרת הארנבאים החיה באזורים הרריים במרכז אסיה.
## מאפיינים
אורכה של הפיקה 25 ס"מ ומשקלה עד 140 גרם. היא מזכירה במראה קביה שמנמנה אך למעשה היא קרובת משפחה של הארנבת. היא בעלת פרווה אפורה-כסופה ומותאמת לחיים באזורים קרים וגבוהים. לפיקות ריאות מוגדלות העוזרות להם לנשום ביעילות את האוויר הדליל. הפיקה מצויה בטבע ברמת טיבט ומצויה בגבהים 3,100-5,000 מ' מעל הקרקע ברמות. הפיקה נפוצה בסין העממית, פקיסטן, הודו ונפאל והיא יכולה לחיות במגוון בתי גידול - ערבות, מדבריות ומדרונות מושלגים ועד ליערות הרריים טרופיים.

הפיקות חיות בחבורות ברחבי הרמה ומתגוררות במחילות עליהן הן משגיחות היטב. כשפיקה מבחינה בסכנה היא משמיעה קריאת אזהרה ושאר הפיקות נמלטות. כשאין סכנה הן יוצאות לאכול עשבים וזרעים. בניגוד לרוב היונקים הקטנים, הן אינן ישנות שנת חורף אלא מתחממות במאורתן.

הפיקות הן חיות חשובות בתחומי מחייתם: הן מהוות את מזונם העיקרי של מרבית הטורפים, כולל שועל סלעים טיבטי, זאב, דוב חום, נמר השלג, שונר, סמור, בז, עקב, חמוס ערבות וינשופיים. כמו כן משמשות מחילותיהן מגוון של עופות ושל זוחלים טיבטים.

## קישורים חיצוניים

## הערות שוליים

קטגוריה:טקסונים שתוארו בידי בריאן הוטון הודג'סון
קטגוריה:פיקתיים
קטגוריה:טיבט: יונקים
קטגוריה:ההימלאיה: בעלי חיים
קטגוריה:בעלי חיים שתוארו ב-1858
Kh-29

ממוזער|טיל Kh-29 בתצוגה
**Kh-29** (ברוסית X-29, לפי קוד דיווח נאט"ו **AS-14**) הוא טיל אוויר-קרקע סובייטי בעל טווח של 10-30 קילומטרים. הוא בעל ראש קרב במשקל 320 קילוגרמים וניתן להנחותו למטרה באמצעות לייזר, אור אינפרא אדום, מכ"ם אקטיבי או הנחיית טלוויזיה. הטיל מוצב לרוב על מטוסים מדגם סוחוי Su-24, סוחוי Su-30, מיג 29K וכן מטוסי סוחוי Su-25 מהדגמים T ו-TM.

ייעודו העיקרי של הטיל הוא השמדת עצמים גדולים בשדה הקרב כגון מפעלים, מחסנים וגשרים, אך ניתן להטילו גם על ספינות עד למשקל 10,000 טונות, האנגרים משוריינים למטוסים וכן מסלולי המראה מבטון.

## פיתוח
תכנון ופיתוח הטיל החל בשנות השבעים על ידי קבוצת מולניה מאוקראינה, והוביל לתחמושת היחידה מסוג טיל אוויר-קרקע שהקבוצה יצרה. משרד התכנון מולניה הוקצה לטובת המירוץ לחלל וחברת וימפל המשיכה את פיתוח הטיל Kh-29. השיגור הראשון של הטיל התרחש בשנת 1976, ולאחר שיגורי מבחן ומבדקים נוספים רבים הוא הוכנס לשירות בשנת 1980.

## עיצוב
צורתו האירודינמית של הטיל Kh-29 מזכירה את צורתו של הטיל R-60 (קוד נאט"ו 'AA-8 'Aphid), שכן משרד התכנון מולינה התמקצע בייצור טילי אוויר-אוויר. יכולת הנחיית הלייזר של הטיל נלקחה מהטיל שקדם לו Kh-25 (נאט"ו AS-10) ויכולת ההנחיה מטלוויזיה מהטיל Kh-59 (נאט"ו AS-13).

הטיל הושווה למקבילו האמריקאי AGM-65 מאבריק, אם כי טיל המאבריק קטן בהרבה לעומת ה-Kh-29 ושוקל פחות ממחצית ממקבילו הרוסי.

## היסטוריה מבצעית
הטיל מדגם Kh-29 נכנס לשירות בחיל האוויר הסובייטי בשנת 1980 ומאז יוצא למדינות רבות. 

בטילים מהדגם Kh-29L נעשה שימוש במעורבות הרוסית במלחמת האזרחים בסוריה בשנת 2015, טילים אלו הותקנו על מטוסים מדגם סוחוי Su-34 וסוחוי Su-24.

כמו כן נעשה שימוש בטיל במלחמת האזרחים השנייה בלוב. כוחותיו של מועמר קדאפי השתמשו בטיל בגרסתו הלא-מונחית. הטילים שוגרו ממשאיות שיגור והוסרו מהם הכנפיים והמאזנות כדי להשיג יכולת לשיגור מרוחק יותר.

## אזורי פעילות
ממוזער|שמאל|500px| אזורי פעילות מבצעית, בעבר באדום ובהווה בכחול

### בשירות כיום
* חיל האוויר הרוסי
* חיל האוויר ההודי
* חיל האוויר האלג'יראי
* חיל האוויר הבלארוסי
* חיל האוויר הבולגרי
* חיל האוויר הגאורגי
* חיל האוויר האינדונזי
* חיל האוויר האיראני 
* חיל האוויר המלזי המלכותי
* חיל האוויר של צבא השחרור העממי
* חיל האוויר הפולני
* חיל האוויר הסורי
* חיל האוויר האוקראיני
* חיל האוויר הפרואני
* חיל האוויר הונצוואלי 
* חיל האוויר הווייטנאמי 

### בשירות בעבר
* חיל האוויר הצ'כוסלובקי
* חיל האוויר של גרמניה המזרחית
* חיל האוויר ההונגרי
* חיל האוויר העיראקי
* חיל האוויר הלובי
* חיל האוויר הסלובקי
* חיל האוויר הסובייטי

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:חברת וימפל
קטגוריה:טילי אוויר-קרקע רוסיים וסובייטיים
יקיר פלסנר

**יקיר פלסנר** (18 בינואר 1935 – 11 באוגוסט 2014) היה כלכלן ישראלי, שהיה משנה לנגיד בנק ישראל ושימש כיועץ לבנק העולמי, לשר האוצר, למשרד הביטחון ולמשרד החקלאות האירני; פרופסור וראש המחלקה לכלכלה חקלאית בפקולטה לחקלאות, מזון וסביבה של האוניברסיטה העברית ברחובות.

## ביוגרפיה

פלסנר נולד בשכונת הדר הכרמל חיפה למאיר פלסנר, שהיה מזרחן ופילולוג יהודי-גרמני, אשר חקר את תולדות המדעים באסלאם, וחיבר את ספר הלימוד הראשון לערבית לבתי ספר עבריים.

פלסנר סיים את לימודי התואר הראשון והתואר השני בפקולטה לחקלאות באוניברסיטת העברית בירושלים (בשנים 1961 ו-1963) בהתאמה, וקיבל תואר דוקטור מאוניברסיטת המדינה של איווה בארצות הברית בשנת 1965.

לימד במשך עשרות שנים כלכלה במחלקה לכלכלה חקלאית ומינהל בפקולטה לחקלאות של האוניברסיטה העברית ברחובות.

בשנות ה-70 של המאה ה-20 כיהן כיועץ לבנק העולמי. בתחילת שנות ה-80 של המאה ה-20, מונה ליועצו הכלכלי של שר האוצר, יורם ארידור וקידם את תוכנית ה"דולריזציה" שמטרתה הייתה להצמיד את השקל לערכו של הדולר. בשנת 1982 מונה למשרת המשנה לנגיד בנק ישראל, בשיא משבר מניות הבנקים. פלסנר התפטר מבנק ישראל ב-1985, חזר לאקדמיה, במהלך השנים קודם לפרופסור. כמו כן שימש פרשן כלכלי.

בשנת 1990 יצא לאור ספרו, "יסודות הכלכלה נוסח ישראל" בהוצאת האוניברסיטה המשודרת. בנוסף, כתב ביקורות ספרים.

בין השנים 2013–2014 כיהן כיושב ראש עמותת "מוניטור האקדמיה הישראלית".

אחותו, פרופסור חגית לבסקי, היא היסטוריונית החוקרת את תולדות היישוב וציונות יהודי גרמניה.

היה נשוי לאורה, ואב לבן ולבת, סב ל-4 נכדים. התגורר ברחובות.

## הנצחה

משנת 2018 הכנס השנתי של עמותת "מוניטור האקדמיה הישראלית" מוקדש לזכרו.

## קישורים חיצוניים
* דף לזכרו של יקיר פלסנר, באתר הפקולטה לחקלאות מזון וסביבה באוניברסיטה העברית
* 
* רן ברץ, פרידה מפרופסור יקיר פלסנר, באתר מידה, 12 באוגוסט 2014
* ראיון עם יקיר פלסנר בתוכנית "אפקט הפרפר", בערוץ "קבלה לעם", באתר יוטיוב
* 

### מאמרים
* מאמרים שפרסם יקיר פלסנר, באתר מידה
* 
* מאמרים שפרסם יקיר פלסנר, באתר גלובס, בין השנים 2008–2011
* המינהל הוא מונופול שרירותי שפועל למטרות רווח ולא "לטובת הציבור", באתר קרן קיימת לישראל, 08 באוקטובר 2009
* יבוא חלב? לא כל כך מהר, באתר יצרני החלב, יולי 2011
* 
* האם המחקר המדעי בישראל מדרדר?, באתר המרכז הירושלמי לענייני ציבור ומדינה, 28 בינואר 2013
* 

קטגוריה:סגל האוניברסיטה העברית בירושלים: חקלאות, מזון וסביבה
קטגוריה:פרשנים כלכליים ישראלים
קטגוריה:יועצים כלכליים ישראלים
קטגוריה:יועצים לאו"ם
קטגוריה:משנים לנגיד בנק ישראל
קטגוריה:רחובות: אישים
קטגוריה:בוגרי האוניברסיטה העברית בירושלים: חקלאות
קטגוריה:בוגרי אוניברסיטת המדינה של איווה
קטגוריה:אישים הקבורים ברחובות
קטגוריה:ישראלים שנולדו ב-1935
קטגוריה:ישראלים שנפטרו ב-2014
טיסה 855 של אייר אינדיה

**טיסה 855 של אייר אינדיה** הייתה טיסת נוסעים שהתרסקה במהלך ערב היום הראשון של השנה 1978, כ-3 ק"מ מחוף בנדרה, מומבאי. כל 213 הנוסעים ואנשי הצוות שעל סיפונה נהרגו. ההנחה היא שההתרסקות נגרמה בגלל בלבול מרחבי של הקברניט לאחר כשל של אחד ממחווני הטיסה בתא הטייס.

הייתה זאת תאונת התעופה הקטלנית ביותר בהודו עד האסון האווירי בצ'רקהי דאדרי בשנת 1996 ונחשבת עדיין לאסון התעופה השני בחומרתו בתת-היבשת ההודית.

## המטוס
המטוס המעורב היה בואינג 747-237B, רישום VT-EBD, בשם *[[אשוקה|הקיסר אשוקה]]*. הוא היה ה-747 הראשון שנמסר לאייר אינדיה, באפריל 1971.

## ההתרסקות
המטוס המריא ב-1 בינואר 1978 משדה התעופה סהר בבומביי (בשנות האלפיים, "נמל התעופה בומביי צ'הטרפטי שיוואג'י"). היעד היה נמל התעופה הבינלאומי של דובאי בדובאי.

בערך דקה אחרי ההמראה ממסלול 27, הקברניט מ. ל. קוקר פנה ימינה כמתוכנן לאחר חציית קו החוף של בומביי לכיוון הים הערבי, שלאחריה המטוס חזר לזמן קצר למנח מאוזן נורמלי. זמן קצר לאחר מכן המטוס החל לנטות שמאלה, ולא חזר למנח טיסה.

הקופסה השחורה שחולצה מההריסות גילתה כי הקברניט העיר שמד האופק המלאכותי (AI) קרס, כלומר, שהוא עדיין הראה שהמטוס נמצא בשיפוע לימין. טייס המשנה, שככל הנראה מד האופק המלאכותי הפונקציונלי שלו הראה על שיפוע לשמאל, אמר כי מד האופק המלאכותי שלו גם כן קרס, אבל מאמינים כי הקברניט בטעות פירש זאת ששני מדי האופק המלאכותי הראשיים הורו על שיפוע לימין. התרחיש קרה אחרי השקיעה כשהמטוס טס מעל הים הערבי בחושך, כך שהצוות לא היה יכול להצליב באופן חזותי את קריאות מד האופק המלאכותי עם האופק האמיתי שמחוץ לחלונות תא הטייס.

לבואינג 747 היה גיבוי שלישי של מד אופק מלאכותי במרכז לוח המחוונים שבין שני טייסים, ותמליל השיחה בתא הטייס מראה כי ייתכן שמהנדס הטיסה ניסה לכוון את תשומת לבו של הקברניט למד שלישי זה, או אולי למכשיר אחר שנקרא מד פניה ושיפוע, חמש שניות בלבד לפני שהמטוס פגע בים.

התפיסה המוטעה של הקברניט את כיוון המטוס, גרמו לו להשתמש במערכת בקרת הטיסה כדי להטות את המטוס ואת ההגה שמאלה, מה שגרם לבואינג 747 לאבד גובה במהירות. כ-101 שניות בלבד לאחר שעזב את מסלול ההמראה, המטוס פגע בים הערבי כשחרטומו מופנה מטה בזווית משוערת של 35 מעלות. כל 190 הנוסעים ו-23 חברי הצוות שהיו על המטוס נהרגו בהתרסקות.

## חקירת ההתרסקות
בשרדי ההריסות החלקיים שנמצאו, לא התגלו ראיות של פיצוץ, שרפה, או כל כשל חשמלי או מכני; והשערה ראשונית של חבלה נשללה.

חקירת ההתרסקות הגיעה למסקנה שסביר שהתאונה נגרמה "בשל פירוש לא נכון של מצב המטוס על ידי הקפטן, שהיה לחלוטין לא מודע לתקלה במכשיר ה-AI שלו. הצוות לא הצליח להחזיר את השליטה במטוס בהתבסס על מכשירי טיסה אחרים."

השופט הפדרלי המחוזי האמריקאי ג'יימס מ. פיטצג'רלד, בהחלטה המשתרעת על פני 139 עמודים, מ-1 בנובמבר 1985, דחה תביעה של רשלנות נגד חברת חברת בואינג, חברת ליר סייגלר שייצרה את המכשיר הלקוי, וחטיבת הרדיו של תאגיד רוקוול שייצרה את מערכת הגיבוי.

## לקריאה נוספת

* 


## קישורים חיצוניים

* 
* עיצוב מושפע שגיאות, אשר כולל דיון של ההתרסקות.
* תמונות טרום הנפילה של 747 VT-EBD בairliners.net

## הערות שוליים

קטגוריה:אסונות בהודו
קטגוריה:אסיה: תקריות ואסונות תעופה
קטגוריה:הים הערבי
קטגוריה:התרסקות כלי טיס באוקיינוס ההודי
קטגוריה:תקריות ואסונות תעופה ב-1978
קטגוריה:תקריות ואסונות תעופה בהודו
קטגוריה:תקריות ואסונות תעופה במעורבות מטוסי בואינג 747
קטגוריה:תקריות ואסונות תעופה של כלי טיס הודיים
קטגוריה:אייר אינדיה
צפרדע מעופפת

ממוזער|''Rhacophorus nigropalmatus''
ממוזער|''Rhacophorus pardalis''
**צפרדע מעופפת** או **צְפַרְדֵּעַ דּוֹאָה** (שם מדעי: *Rhacophorus*) היא סוג של צפרדע ממשפחת הרקופוריים. צפרדעים אלה מיוחדות בכך שהן מסוגלות לדאות בין העצים ביערות הגשם. בסוג זה 81 מינים. הן קרובות לסוג *Polypedates*.

## מאפיינים
למרות שסווגו מינים רבים של הצפרדע הדואה, רק מעט ידוע על אורח חייה ועל ההבדלים בין המינים השונים. צפרדעים דואות חיות ביערות גשם לחים ברחבי הודו, יפן, מדגסקר, אפריקה ודרום-מזרח אסיה. לרגליהן קרומי שחייה מפותחים, שבעזרתם הן מסוגלות לדאות מעץ לעץ. צפרדעים דואות שוכנות בשלב גבוה של החופה והעלים, שכן הן זקוקות לתנופה או גובה על מנת לאפשר את הדאיה.

צפרדעים אלה מחזרות על העצים ולעיתים קבוצות צפרדעים מתאספת כדי להזדווג. הזכרים הגדולים ביותר הם המושכים בעיני הנקבות אך הן עשויות לבחור גם במחזרים קטנים יותר. הנקבות מטילות את הביצים על עלים הממוקמים מעל המים והראשנים נופלים מהביצים למים.

## מצב שימור בטבע
היות שמדובר בסוג צפרדע שבו ישנם מינים רבים (81) החיים באזורים נרחבים בכדור הארץ, לא ניתן לדבר על מצב שימור אחד, והמינים נעים בין מצב "ללא חשש" לבין "בסכנת הכחדה". יחד עם זאת, בשל הצטמצמות ניכרת בשטחי יערות הגשם, נשקפת סכנה שמצב השימור של יותר ויותר מינים ידרדר.

## מינים

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי היינריך קאל
קטגוריה:רקופוריים
קטגוריה:בעלי חיים דואים
קטגוריה:בעלי חיים שתוארו ב-1822
קוף סנאי מצוי

**קוף סנאי מצוי** (שם מדעי: *Saimiri sciureus*) הוא מין של קוף סנאי ממשפחת הצבוסיים המצוי באמריקה הדרומית.
## מאפיינים
אורכו של קוף קטן זה הוא 35–42 ס"מ ומשקלו 0.7-0.9 ק"ג. לקופים פרווה חומה-זהובה עם גוון ירוק זית על הגב, הם בעלי ראש זהוב עם כיפה שחורה ופנים לבנות, שפתיים שחורות ונחיריים קטנות, אוזניים ועיניים ורודות והזנב ארוך ומעט כהה.

קופים אלה חיים בחבורות גדולות ברחבי יערות הגשם של אגן האמזונאס באמריקה הדרומית. הם מצויים רוב זמנם על העצים ומקפצים בין הענפים.

הם ניזונים הן מהחי והן מהצומח, אך אוהבים בעיקר פירות של עץ הפיקוס. הפיקוס מושך בעונת ההבשלה שלו קבוצות רבות של קופי סנאי. כמו כן הם אוהבים תפוחים, בננות, תפוזים ופירות הדר אחרים, ענבים ופירות נוספים. הם אוכלים גם אגוזים וזרעים שונים וגם חרקים וצפרדעים שהם תופסים. לעיתים הם גם שותים צוף מפרחים.

## תת-מינים
* *S. s. sciureus*
* *S. s. albigena*
* *S. s. cassiquiarensis*
* *S. s. macrodon*

## גלריה

קובץ:Squirrel monkey- fuji.jpg
קובץ:Totenkopfäffchen (Saimiri sciureus sapajou).jpg
קובץ:Saimiri sciureus - Phoenix Zoo.jpg
קובץ:Squirrel Monkey 03.jpg|בגן החיות התנ"כי


## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:צבוסיים
קטגוריה:ברזיל: יונקים
קטגוריה:בוליביה: יונקים
קטגוריה:יונקים ביער האמזונאס
קטגוריה:בעלי חיים שתוארו ב-1758
עומס מפולג

**עומס מפולג** (הנקרא גם **כוח מפורס**) הוא כוח הפועל על גבי שטחה או על גבי אורכה של קורה במקום בנקודה, כל עומס מפולג ניתן להציג ככוח שקול הפועל בנקודת מסוימת על הקורה.

גודלו של הכוח השקול שווה לשטח שמתחת לעקומה המתארת את העומס המפולג בדיאגרמת הגוף החופשי, ונקודת הפעולה של הכוח השקול נמצאת במרכז השטח שמתחת לעקומה המתארת את העומס המפולג בדיאגרמת הגוף החופשי.

## סוגי עומסים מפולגים
מסגרת|זהו עומס מפולג אחיד, ניתן לראות שהעקום המתאר את העומס הוא קבוע ולכן, בכל נקודה פועל אותו גודל של כוח.
ישנם סוגים שונים של עומסים מפולגים הנבדלים ביניהם על ידי העקום שמתאר את העומס, את הסוגים השונים ניתן לחלק לשתי קבוצות:
* עומס מפולג אחיד - בו גודל הכוח שפועל בכל נקודה אחיד.
* עומס מפולג לא אחיד - בו גודל הכוח שפועל בכל נקודה משתנה, גודל הכוח בכל נקודה ניתן לתיאור בעזרת פונקציה.

## שימושים
לכוח מפולג שימוש רב בהנדסה מכנית ובפרט בסטטיקה של גופים קשיחים ובמכניקת המוצקים, שכן בפועל, ברב המקרים על קורות פועלים עומסים מפולגים ולא כוחות בנקודה.
בנוסף, ניתן לראות ביטוי לעומס מפולג בחישובי לחץ שמים מפעילים על מבנים, המים מפעילים כוח על כל שטח המגע עם המבנה וזהו למעשה עומס מפולג.

קטגוריה:כוחות פיזיקליים
קטגוריה:הנדסה
גרהם מקטביש

**גרהם מקטביש** (באנגלית: **Graham McTavish**; נולד ב-4 בינואר 1961) הוא שחקן קולנוע וטלוויזיה סקוטי.

## ביוגרפיה
מקטביש נולד בגלאזגו שבסקוטלנד לאלק ואלן מקטביש. אביו היה פעיל פוליטי, ודיונים פוליטיים היו נפוצים בביתם. בילדותו עזבה המשפחה את גלאזגו. במהלך חייו הוא התגורר בקנדה, אנגליה וסקוטלנד לפני שהתיישב בניו זילנד.

### קריירה
בתחילת הקריירה שלו הופיע מקטביש על הבמה עם התיאטרון הרפרטוארי של דאנדי יחד עם קולגות כגון ג'ימי לוגן ורוברט רוברטסון.

מקטביש גילם את הדמות של וורדן אקרמן בחמישה פרקים של הסדרה "ננס אדום". הוא הופיע בתפקידי משנה בסרטים וסדרות דרמה בריטיות כגון "חדר מיון", "ג'קיל", "החשבון", "טגארט" ו-"Sisterhood". הוא שיחק בתפקיד קומנדר לואיס בסרט "רמבו" משנת 2008, הופיע בתפקיד סמל בעונה הרביעית של הסדרה "אבודים". מקטביש כיכב בסרט "עלי ג'י - הסרט", ושיחק בתפקיד פיראט רוסי בסדרה "NCIS". בעונה הרביעית של הסדרה "נמלטים" שיחק בתפקיד פרגוסון. עוד כיכב בסרט "Green Street 2" שיצא לאקרנים במרץ 2009. מקטביש דיבב והשתתף במשחקי הווידאו "Uncharted 2: Among Thieves", בתפקיד דנטה אליגיירי ב-"Dante's Inferno", בדמות קומנדר לוסיוס ב-"Shadow Complex" וכן במשחק "Transformers: War for Cybertron". בסדרה "24" גילם את שר החוץ הרוסי מיכאיל נוואקוביץ', ושיחק בדמות לוקי ב-"Hulk Vs. Thor" וב"האוונג'רס: סדרת האנימציה" של מארוול קומיקס. ב-2011 דיבב מקטביש את דמות האנטגוניסט ג'וזף ברטרנד השלישי ב-"Infamous 2" ואת צ'ארלי קאטר ב-"Uncharted 3: Drake's Deception".

עוד דיבב מקטביש את הסדרה הקומית , המשחקים "Heavenly Sword" ו-"Call of Duty: Black Ops" ואת המשחק "Star Wars: The Old Republic".

ב-2011 הופיע מקטביש בסרט "Wicker Tree", סרט ההמשך לסרטו של רובין הארדי מ-1973 "איש הקש". הוא גילם את דוואלין בטרילוגיה של פיטר ג'קסון "ההוביט".

בספטמבר 2013 לוהק מקטביש לתפקיד דוגאל מקנזי בסדרת הטלוויזיה "זרה" של ערוץ Starz. הסדרה היא עיבוד לסדרה "נוכרייה", סדרת רבי המכר מאת דיאנה גבלדון. הסדרה שודרה לראשונה ב-9 באוגוסט 2014 וזכתה לביקורות נלהבות מהמבקרים ומקהל הצופים.

מקטביש מגלם את הדמות של "קדוש הרוצחים" (Saint of Killers) בסדרת הטלוויזיה "Preacher" של AMC, החל מהפרק השני של הסדרה ששודר ביוני 2016.

## פילמוגרפיה
### קולנוע

### טלוויזיה

## משחקי וידאו

## קישורים חיצוניים

* 

## הערות שוליים

קטגוריה:שחקני קולנוע וטלוויזיה סקוטים
קטגוריה:מדבבים בריטים
קטגוריה:בריטים שנולדו ב-1961
כביש 667

**כביש 667** הוא כביש רוחב אזורי החוצה את הרי הגלבוע ומכונה גם **דרך נוף הגלבוע**. הכביש מתחיל במפגש עם כביש 675 מזרחית לקיבוץ יזרעאל, עובר בסמוך לפסגות הגלבוע ומסתיים בכביש 90 מדרום למושב שדי תרומות. אורכו של הכביש הוא 27.5 ק"מ.

## תוואי הכביש
תוואי הכביש הוא הררי ומפותל. בחלקו הצפון-מערבי הוא צר ומרובה מעברי בקר.

הכביש עובר בסמוך לפסגות רכס הגלבוע ובהן הר שאול, הר מלכישוע, הר גיבורים, הר לפידים, הר ברקן, הר אחינועם והר יצפור.

## מסלול הכביש

## ראו גם
* הר הגלבוע
* כבישי ישראל
* מצפור אבינדב
* מצפור דובי וערן שמיר
* הר מלכישוע

## הערות שוליים

קטגוריה:ישראל: כבישים
קטגוריה:הרי יהודה
הסכם ברנו (1478)

**הסכם ברנו** היה הסכם שסיים את מלחמת בוהמיה-הונגריה, שנמשכה בין השנים 1468–1478.

במרץ 1478 נפגשו שליחיהם של מתיאש הראשון, מלך הונגריה וולדיסלב השני, מלך בוהמיה, במאמץ לשים קץ למלחמה בין המדינות. ב-20 בספטמבר אותה שנה נחתם ההסכם, לאחר שמתיאש הוניאדי שינה אותו במקצת, ובו נקבע חלוקת נחלות הכתר הבוהמי. לשני המלכים ניתנה הזכות להשתמש בתואר "מלך בוהמיה", אך רק מתיאש נדרש להתייחס כך אל ולדיסלב בהתכתבותם. אדמות הכתר הבוהמי נחלקו: ולדיסלב שלט בבוהמיה ומתיאש שלט במוראביה, שלזיה ולוסאטיה. הפשרה גם הסמיכה את ולדיסלב לפדות את שלושת המחוזות עבור 400,000 פלורינים זהב לאחר מותו של מתיאס. מתיאש וולדיסלב אשררו את הסכם השלום בכבוד רב ובפגישה רשמית באולומואוץ ב-21 ביולי 1479.

לאחר מותו של מתיאש הראשון, מלך הונגריה בשנת 1490, עלה במקומו ולדיסלב השני, מלך בוהמיה לשלטון אף בהונגריה.

## ראו גם
* שלום אולומואוץ

ברנו
קטגוריה:ברנו
קטגוריה:הסכמי שלום במאה ה-15
שלום אולומואוץ

**שלום אולומואוץ** היה הסכם שלום שסיים את מלחמת בוהמיה-הונגריה, שנמשכה בין השנים 1468–1478.

ב-21 ביולי 1479 נחתם בטקס חגיגי בעיר אולומואוץ, הסכם שלום בין ממלכת הונגריה לממלכת בוהמיה, שסיים את המלחמה בין המדינות. בהסכם נקבע שלשני המלכים מתיאש הראשון, מלך הונגריה וולדיסלב השני, מלך בוהמיה ניתנה הזכות להשתמש בתואר "מלך בוהמיה", אך רק מתיאש נדרש להתייחס כך אל ולדיסלב בהתכתבותם. אדמות הכתר הבוהמי נחלקו: ולדיסלב שלט בבוהמיה ומתיאש שלט במוראביה, שלזיה ולוסאטיה. הפשרה גם הסמיכה את ולדיסלב לפדות את שלושת המחוזות עבור 400,000 פלורינים זהב לאחר מותו של מתיאס.

לאחר מותו של מתיאש הראשון, מלך הונגריה בשנת 1490, עלה במקומו ולדיסלב השני, מלך בוהמיה לשלטון אף בהונגריה.

## ראו גם
* מלחמת בוהמיה-הונגריה
* הסכם ברנו (1478)

## קישורים חיצוניים

קטגוריה:ערכים שבהם תבנית בריטניקה אינה מתאימה
אולומואוץ
קטגוריה:הסכמי שלום במאה ה-15
בת-עדן גדולה

**בת-עדן גדולה** (שם מדעי: *Paradisaea apoda*; לפי האקדמיה: **בת עדן**) הוא מין של ציפור ממשפחת העדניים המצויה ביערות גינאה החדשה.

## מאפיינים
זהו אחד מהגדולים בבני המשפחה והגדול בבני סוגו. אורכו 43 ס"מ בממוצע בחד עם הזנב, אך הנקבות מגיעות רק לאורך 35 ס"מ. יש דו-צורתיות זוויגית בולטת אצלם כשהזכרים גדולים יותר וגם צבעוניים בהרבה מהנקבות. הם בעלי נוצות אדומות וכנפיים גדולות ובעלי ראש וחזה ירוקים עם כיפה צהובה והמקור כחול. הזנב ארוך ומפותל כמו זנב של תרנגול ובעל נוצות אדומות, צהובות וסגולות.

בעונת הרבייה הזכרים מסתדרים על העצים בזירת חיזור ורוקדים מעל העץ בניסיון למשוך נקבות. הם מציגים אחד לפני השני במדרג היררכי שהם קובעים והנקבות בוחרות בדרך כלל את הזכרים החזקים שמצאו את המקומות השופעים ביותר.

הם חיים רק ביערות של גינאה החדשה וכן באיי ארו (Aru) באינדונזיה. הם הובאו על ידי האדם גם לאיי הודו המערבית אך כנראה שהם נכחדו ממנה.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:עדניים
קטגוריה:פפואה גינאה החדשה: בעלי חיים אנדמיים
קטגוריה:פפואה גינאה החדשה: עופות
קטגוריה:עופות יערות הגשם של אוקיאניה
קטגוריה:בעלי חיים שתוארו ב-1758
Que Me Quedes Tú

**Que Me Quedes Tú** (באנגלית **May You Stay**, ובעברית: **אתה יכול להישאר**) הוא סינגל שהוקלט על ידי הזמרת הקולומביאנית שאקירה, מתוך אלבום האולפן החמישי שלה, Laundry Service. השיר יצא לאור ב-1 בדצמבר 2002, כסינגל החמישי מן האלבום.

במצעדים העיקריים הגיע השיר למקום ה-1 במצעד השירים הלטיניים, ה-1 במצעד שירי הפופ הלטיניים, וה-10 במצעד שבספרד.

## רקע וכתיבה
השיר נכתב והופק על ידי שאקירה ולואיס פרננדו אוצ'ואה. עם השיר הופיעה שאקירה בסך הכל 10 פעמים, ולמרות שיצא כסינגל רשמי מתוך האלבום הוא לא נכלל ברשימת השירים שאיתה הופיעה הזמרת בסיבוב ההופעות השלישי שלה, "Tour of the Mongoose".

את השיר לא כללה הזמרת באלבום ההופעה השני שלה Live & off the Record, בשונה מכל שאר שירי האלבום שאת רובם כן כללה בו.

## וידאו קליפ
הווידאו קליפ הנלווה שיצא לשיר נחסם לצפייה בישראל אך לבסוף בשנת 2017, אחרי כ-9 שנים מצאתו של הקליפ, הוא הפך לזמין במדינה, וכעת ניתן לצפות בו דרך ערוץ ה-Vevo שלה.

בתחילת הקליפ ניתן לראות את שאקירה עומדת ברחוב ראשי, ומאחוריה בניין משרדים גדול ממדים. לאחר מכן ניתן לראות כי כל מה שהקליפ הראה תחילה, היה בסך הכל סרט שהוקרן על גבי בד ששאקירה תופסת ומעיפה באוויר. מאחורי הבד שעף ניתן לראות אנשים הצובעים את הקיר באדום.

לבסוף, ניתן לראות את הזמרת הולכת למערכת תופים ומתחילה לנגן. נכון לאפריל 2020, הקליפ צבר למעלה מ-99 מיליון.

## מיקומי שיא
השיר זכה להצלחה רבה בעולם, ובין היתר בארצות הברית, שם כבש כמה פסגות מצעדים.

## קישורים חיצוניים

## הערות שוליים

קטגוריה:שירי שאקירה
קטגוריה:שירים בספרדית
קטגוריה:שירים שנכתבו על ידי לואיס פרננדו אוצ'ואה
קטגוריה:שירים שנכתבו על ידי שאקירה
קטגוריה:שירים שהופקו על ידי שאקירה
קטגוריה:בלדות משנות ה-2000
בת-עדן כחולה

**בת-עדן כחולה** (שם מדעי: *Paradisaea rudolphi*) הוא מין של ציפור מהסוג בת-עדן שבמשפחת העדניים המצויה ביערות גינאה החדשה.
## מאפיינים
אורכה של הבת-עדן 30 ס"מ והיא בעלת ראש שחור, מקור צהוב ועיניים מוקפות בעיגולים לבנים, כנפיים כחולות ומעט אדומות וירוקות בתחילתם וזנב כחול עם פס גדול בצבע אדום-שחור על זנבו. בקצה הזנב שני גדילים כהים מתפתלים. מסביב לזנב נוצות משתלשלות בצבע זהוב. הנקבה לעומת הזכר דהוית צבע.

עופות אלה נתלים הפוך כשהם מחפשים נקבה ואז קוראים לה בקול. הנקבות בוחרות את הזכר הגדול והמרשים ביותר להזדווג איתו.

השם המדעי ניתן על שמו של רודולף, נסיך הכתר של אוסטריה ועל שם אשתו סטפני, נסיכת בלגיה, נקרא מין אחר במשפחת העדניים, אסטרפיה סטפני.
ימין|ממוזער|בת-עדן כחולה בטבע
## ראו גם
*בת-עדן גדולה

## קישורים חיצוניים

## הערות שוליים

קטגוריה:בעלי חיים שתוארו ב-1885
קטגוריה:טקסונים שתוארו בידי אדולף ברנהארד מאייר
קטגוריה:עדניים

קטגוריה:פפואה גינאה החדשה: עופות

קטגוריה:פפואה גינאה החדשה: בעלי חיים אנדמיים
קטגוריה:עופות יערות הגשם של אוקיאניה
אליפות איטליה בכדורגל 1914/1915

**אליפות איטליה בכדורגל 1914/1915** הייתה העונה ה-18 של התחרות שאורגנה על ידי התאחדות הכדורגל האיטלקית. המשחקים החלו ב-4 באוקטובר 1914 והסתיימו ב-23 במאי 1915.

בתחרות השתתפו 52 קבוצות. עבור הניצחון הוענקו שתי נקודות ונקודה עבור תוצאת תיקו.

בעקבות תחילת מלחמת העולם הראשונה התחרות הופסקה ולא הגיע לגמר. לאחר המלחמה גנואה הוכזה כמנצחת וזה היה התואר השביעי בתולדות המועדון.

## מהלך התחרות
### צפון איטליה

בשלב הראשון של התחרות הקבוצות חולקו ל-6 בתים, 6 קבוצות בכל בית. לשלב השני עלו 16 קבוצות שהתחרו ב-4 בתים על הזכות לעלות לבית הגמר.

בית הגמר כלל ארבע קבוצות והמנצח קיבל זכות לעלות לגמר ארצי.

### דרום ומרכז איטליה
* לאציו - התחרות התקיימה בהשתתפות 6 קבוצות בשיטת משחק בית ומשחק חוץ. לאציו ורומאן עלו לשלב השני.
* טוסקנה - התחרות התקיימה בהשתתפות 6 קבוצות בשיטת משחק בית ומשחק חוץ. פיזה ולוקה 1905 עלו לשלב השני.
* קמפניה - התחרות התקיימה בהשתתפות שתי קבוצות. אינטר נאפולי עלתה לשלב השני.

בין הקבוצות מטוסקנה ולאציו נערך שלב נוסף שהסתיים בניצחון של לאציו.

בשלב זה, לאור תחילת מלחמת העולם הראשונה התחרות הופסקה.

### משחקי הגמר
לא נערך.

## קישורים חיצוניים
* נתונים מאתר rsssf

איטליה
איטליה
קטגוריה:עונות באליפות איטליה בכדורגל
בת-עדן

**בת־עדן** (שם מדעי: *Paradisaea*) הוא סוג של ציפורים מבמשפחת העדניים המצויים ביערות גינאה החדשה.

אלו מהגדולות שבבני המשפחה ואורכן 30–35 ס"מ. רוב המינים בעלי נוצות אדומות, כנפיים גדולות וזנבות מזדקרים כמו זנב תרנגול המגוון בצהוב ואדום. הראש ירוק־צהוב עם מקור כחול. עדנים אלה מקפצים על הענפים בקבוצות כדי למשוך נקבות.

הם חיים ביערות גינאה החדשה ובכמה איים באינדונזיה ומלקטים פירות וחרקים מהיער.

## מיון
*סוג **בת-עדן** (Paradisaea)
**תת-סוג Paradisaea
***מין Paradisaea minor
***מין בת-עדן גדולה (Paradisaea apoda)
***מין בת עדן ראגי (Paradisaea raggiana)
***מין בת-עדן גולדי (Paradisaea decora)
***מין בת-עדן אדומה (Paradisaea rubra)
***מין Paradisaea guilielmi
**תת-סוג Paradisornis
***מין בת-עדן כחולה (Paradisaea rudolphi)

## קישורים חיצוניים

* 

קטגוריה:בעלי חיים שתוארו ב-1758
קטגוריה:טקסונים שתוארו בידי קארולוס לינאוס
קטגוריה:עדניים
עדני מרהיב

**עדני מרהיב** (שם מדעי: *Cicinnurus magnificus*) הוא מין של ציפור שיר ממשפחת העדניים.

## מאפיינים
אורכו של העדני 25 ס"מ והוא בעל כנפיים צהובות ונוצצות, גב אדום, חזה ירוק-סגול ובעל "גלימה" צהובה על הצוואר. הזנב מכיל 2 נוצות ארוכות מפותלות בכחול-ירוק. הראש שחור והמקור והרגליים כחולים. הזכרים גדולים ומקושטים הרבה יותר מהנקבות החומות.

הזכרים בעלי קול מרשים והם יכולים לנפח את גרונם כדי לקרוא לנקבה ואז לנפח ביותר את חזם כדי להבליט את החזה הירוק הנוצץ. למרות כל המאמצים הנקבות עלולות לדחות את המחזר לעיתים קרובות אם לא ירשים אותן מספיק. הזכרים פוליגמיים ואינם משתתפים בגידול הצאצאים.

הם חיים ביערות ויערות ההר של גינאה החדשה. הם ניזונים מפירות שהם מוצאים ביער.

## תת-מינים
* *Cicinnurus magnificus chrysopterus*
* *Cicinnurus magnificus hunsteini*
* *Cicinnurus magnificus intermedius*
* *Cicinnurus magnificus magnificus*
## קישורים חיצוניים

## הערות שוליים

קטגוריה:בעלי חיים שתוארו ב-1781
קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי תומאס פננט
קטגוריה:עדניים
קטגוריה:פפואה גינאה החדשה: עופות
קטגוריה:עופות יערות הגשם של אוקיאניה
עדני לוס

**עדני לוס** (שם מדעי: *Parotia lawesii*) הוא מין של ציפור גן עדן המצויה בגינאה החדשה באזור הדרום-מזרחי של האי.
## מאפיינים
אורך העדני 27 ס"מ. הזכר בעל נוצות שחורות על גופו וראשו, עם "פאה" חומה על הראש, בליטה לבנה על מקורו הקצר השחור, ושישה חוטים מזדקרים מעל הראש. החזה בולט בצבע זהוב-ירקרק עם נקודות. הנקבה בעלת נוצות חומות וחסרת כל קישוט. 

הזכר מחפש עמדת הופעה בה הוא מחזר אחרי נקבה. כשהוא רואה נקבה, הוא מכנס את כנפיו ויוצר צורת מטרייה מכנפיו, ואז מסתובב סביב עצמו ומנענע את ראשו עם הנוצות המזדקרות. 

הנקבות מטילות 1-2 ביצים בקן מוסווה ביער. הזכרים לא עוזרים כלל בגידול צאצאיהם. 

תזונת העדני הזה כוללת פירות, זרעים וחרקים ביער.

## ראו גם
*פרוטיה מערבית - מין דומה מהסוג

## קישורים חיצוניים

## הערות שוליים

קטגוריה:טקסונים שתוארו בידי אדוארד פירסון רמזי
קטגוריה:עדניים
קטגוריה:פפואה גינאה החדשה: בעלי חיים אנדמיים
קטגוריה:פפואה גינאה החדשה: עופות
קטגוריה:בעלי חיים שתוארו ב-1885
סעדיה בנבנישתי

הרב **סעדיה "רבנו" בנבנישתי** (1876–1957) היה מורה ומחנך בירושלים, בבוכרה, בסוריה ובלבנון, מנהיג הקהילה היהודית בקוריינטס שבארגנטינה, וחבר בית הדין של העדה הספרדית בירושלים.

## ביוגרפיה
נולד בירושלים ב-29 בפברואר 1876 (ד' באדר ה'תרל"ו) לרחל ולרב בכור יוסף בנבנישתי. בילדותו למד בבית הספר דורש ציון, ומשם המשיך לישיבת תפארת ירושלים, שם למד אצל הרב יצחק אשכנזי והרב בן ציון אברהם קואינקה.

בגיל 18 סיים את לימודיו והחל לשמש כמורה לעברית, לדקדוק ולתלמוד בתלמוד תורה של העדה הספרדית בירושלים שהיה תחת ניהולו של הרב נסים אלישר. בהמשך שימש במשרות הוראה שונות בבית הספר דורש ציון ובבית יתומים מקומי. נישא ליוכבד בת אברהם מזרחי שהייתה אחייניתו של הרב נחמן בטיטו, ופעלה רבות באגודת "בנות ירושלים".

לאור הצלחתו בתחום ההוראה, נשלח בשנת 1911 (ה'תרע"א) למוסקבה שברוסיה, ומשם עבר לח'אנות קוקנד, שם שימש כמורה בבית הספר של הקהילה היהודית בעיר במשך שבע שנים, ולצד זאת גם כשוחט וכמוהל. בסיום תפקידו עבר לבוכרה, שם שהה במשך כשנתיים.

בשנת 1920 (ה'תר"ף) חזר לירושלים, ולאחר תקופה קצרה הוזמן על ידי הרב חזקיה שבתי, ששימש כרבה של חלב שבסוריה בתקופה זו, לבוא לשמש בעירו כמורה בבית הספר של חברת כל ישראל חברים ובתלמוד תורה למשך ארבע שנים. בסיום תפקידו שם עבר לביירות שבלבנון, שם שימש כמורה במשך כשנתיים.

בשנת 1927 (ה'תרפ"ז) עבר להתגורר בקוריינטס שבארגנטינה, שם שימש כמנהיגה הרוחני של הקהילה הספרדית המקומית, וסיפק להם את כל צורכי הדת. בשנת 1937 (ה'תרצ"ז) חזר לירושלים, ומונה לשמש כחבר בבית הדין של העדה הספרדית בעיר.

הלך לעולמו בחודש אוגוסט 1957 (אב ה'תשי"ז) ונקבר בהר המנוחות.

## קישורים חיצוניים
* 
* 

## הערות שוליים

קטגוריה:ירושלים: רבנים
קטגוריה:שוחטים
קטגוריה:מוהלים
סעדיה בנבנישתי
קטגוריה:אנשי היישוב הוותיק ילידי ארץ ישראל
קטגוריה:אנשי ועד העדה הספרדית בירושלים
קטגוריה:בוגרי תלמוד תורה דורש ציון
קטגוריה:בוגרי ישיבת תפארת ירושלים (ירושלים)
קטגוריה:רבנים ספרדיים
קטגוריה:ביירות: רבנים
קטגוריה:רבני ארם צובא
קטגוריה:רבנים ארגנטינאים
קטגוריה:רבנים ארץ-ישראלים
קטגוריה:רבנים ספרדיים ישראלים
קטגוריה:אנשי היישוב הוותיק ילידי ארץ ישראל במאה ה-19
קטגוריה:יהודים בארץ ישראל במחצית הראשונה של המאה ה-20
קטגוריה:יהודים הקבורים בבית הקברות סנהדריה
קטגוריה:ישראלים שנולדו ב-1876
קטגוריה:ישראלים שנפטרו ב-1957
עדני חשוף-ראש

**עדני חשוף-ראש** (שם מדעי: *Diphyllodes*) הוא סוג של ציפורים טרופיות ממשפחת העדניים בו שני מינים. הם חיים ביערות הגשם של גינאה החדשה ובעיקר מערב גינאה החדשה ובכמה איים באינדונזיה.

מינים אלה הם הקטנים ביותר במשפחה ואורכם יכול להגיע ל-16 ס"מ. הם בעלי שכמיות מפוארות במגוון צבעים העוזרים למשוך נקבות. הזכרים בכל המינים גדולים ומקושטים יותר מהנקבות.

המין עדני מלכותי הופרש מהסוג לסוג יחידי.
## מינים
* עדני מרהיב (*Diphyllodes magnificus*)
* עדני וילסון (*Diphyllodes respublica*)

## קישורים חיצוניים

קטגוריה:בעלי חיים שתוארו ב-1834
קטגוריה:טקסונים שתוארו בידי רנה לסון
קטגוריה:עדניים
טייר אוריינטלי

**טייר אוריינטלי** או **טַיָּר מְשֻׁרְיָן** (שם מדעי **Dactyloptena orientalis**) הוא מין דג ממשפחת הטייריים שבסדרת העקרבנונאים. הוא מצוי בחולות של ימים טרופיים באזור האינדו פסיפי.

דג הטייר יכול להגיע לאורך 20-40 ס"מ. הוא בעל כנפי-סנפירים העוזרות לו "לרחף" במים. יש לו פנים שטוחות עם עיניים גדולות רחוקות אחת מהשנייה שצבעם אדום ופה קטן. יש לו סנפיר קוצני גבוה מעל הגב ומאחוריו כמה סנפירי עוקצים לאורך הגב עד לזנב. מצידי הגוף נמצאים ה"כנפיים" שמסתיימים בבליטות קוצניות. הכנפיים מנוקדות בנקודות אדומות-כחולות והגוף אפור ומוסווה. הטייר מצוי תמיד בקרבה לחול הימי הרדוד, עד עומק 100 מ'.

הגוף השטוח הכנפיים עוזרים לו להישאר בקרבה לחול. הסוואתו עוזרת לו הן להפתיע את טרפו הכולל רכיכות, צדפות, סרטנים ודגים אחרים והן מטורפים גדולים כמו מקרל וספרוסיים. 

## קישורים חיצוניים

## הערות שוליים

קטגוריה:בעלי חיים שתוארו ב-1829
קטגוריה:טקסונים שתוארו בידי ז'ורז' קיווייה
קטגוריה:טיירים
קטגוריה:דגי האוקיינוס השקט
קון קסטילס

**קוּן קַסְטִילְס** (בהולנדית: **Koen Casteels**, נולד ב-25 ביוני 1992 בבונהיידן שבבלגיה) הוא כדורגלן בלגי המשחק בעמדת השוער באל-קאדסיה ובנבחרת בלגיה. קסטילס בילה את רוב הקריירה המקצועית שלו בגרמניה עם הופנהיים, ורדר ברמן ו-וולפסבורג, ורשם למעלה מ-200 הופעות בבונדסליגה. הוא זומן לראשונה לנבחרת הבוגרת ב-2013 והיה חלק מהסגל שלהם שהגיע למקום השלישי במונדיאל 2018. זומן גם לסגל ליורו 2024, בתור השוער הראשון של הנבחרת.

## קריירת מועדונים
קסטילס שיחק כנער בגנק, ובשנת 2009 החל לשחק בקבוצה הבוגרת כשוער מחליף לטיבו קורטואה. לאחר שנתיים בהן לא ערך הופעות כלל, עבר קסטילס להופנהיים. תחילה שיחק קסטילס בעיקר בקבוצת המילואים, ובהמשך קיבל הזדמנויות רבות יותר בקבוצה הבכירה, כשהוא מתחרה על אפודת ההרכב עם שוערים כטים ויזה וינס גרהל. בעונת 2014/15 קסטילס לא קיבל הזדמנויות לאחר שהגיע לקבוצה השוער אוליבר באומן, ובקיץ 2015 עזב את הופנהיים וחתם בוולפסבורג.

ההזדמנות הראשונה של קסטילס במדי וולפסבורג הייתה במשחק הסופר קאפ הגרמני באוגוסט 2015 מול באיירן מינכן. קסטילס הצטיין במשחק שהסתיים בתוצאה 1-1 בתום 120 דקות. בבעיטות ההכרעה הדף קסטילס פנדל של צ'אבי אלונסו, והעניק לוולפסבורג זכייה בתואר. בהמשך העונה שימש קסטילס שוער מחליף לדייגו בנאליו, וקיבל הזדמנויות מעטות. במחצית העונה הושאל קסטילס לורדר ברמן, בשורותיה ערך שש הופעות ליגה בששת המחזורים האחרונים של העונה. בתום ההשאלה חזר לוולפסבורג. בעונת 2016/17 קסטילס קיבל הזדמנויות רבות יותר בהרכב וולפסבורג, והפך לשוער הראשון במקומו של בנאליו. הייתה זו עונה חלשה עבור וולפסבורג שסיימה במקום ה-16 ונאלצה להתמודד בצמד משחקי מבחן מול איינטרכט בראונשווייג. קסטילס שמר על רשת נקייה בשני המשחקים, שהסתיימו בתוצאה 0–1 לוולפסבורג, שנשארה בבונדסליגה.

## קריירה בינלאומית
לקסטילס תשע הופעות במדי נבחרת בלגיה בכדורגל עד גיל 21. קסטילס זומן לראשונה לסגל נבחרת בלגיה הבכירה בשנת 2013, אך לא שיחק. קסטילס היה אמור להיות מוזמן לסגל הבלגי למונדיאל 2014 כשוער השלישי בהייררכייה אחרי טיבו קורטואה וסימון מיניולה, אך לא הצליח להחלים מפציעה ממנה סבל, ולבסוף השוער השלישי שנסע למונדיאל היה סמי בוסו.

נכלל בסגל נבחרת בלגיה לטורניר מונדיאל 2022.

נכלל בסגל נבחרת בלגיה לטורניר יורו 2024 הוא שימש בטורניר כשוער הראשון, לאחר סכסוך בין המאמן טדסקו לשוער הבכיר טיבו קורטואה. ב-2025 לאחר פיטוריו של טדסקו חזר קורטואה לנבחרת ובעקבות זה הודיע קסטילס על פרישה מנבחרת בלגיה.

## תארים
*וולפסבורג:
**הסופר קאפ הגרמני: 2015

## קישורים חיצוניים

## הערות שוליים

קטגוריה:כדורגלנים בלגים
קטגוריה:שוערי כדורגל בלגים
קטגוריה:כדורגלני ראסינג גנק
קטגוריה:כדורגלני הופנהיים
קטגוריה:כדורגלני ורדר ברמן
קטגוריה:כדורגלני וולפסבורג
קטגוריה:כדורגלני מונדיאל 2018
קטגוריה:כדורגלני מונדיאל 2022
קטגוריה:כדורגלני יורו 2024
קטגוריה:כדורגלני נבחרת בלגיה
קטגוריה:בלגים שנולדו ב-1992
טייריים

**טייריים** (שם מדעי **Dactylopteridae**) היא משפחת דגים בסדרת העקרבנונאים המשתמשים ב"כנפיים" כדי לדאות מעל החולות הימיים. הם קרובי משפחה של משפחת הטריגליים (Triglidae).

הטיירים יכולים לפרוש את סנפירי הגחון שלהם לצורת כנפיים המסתיימות בדוקרנים. הם גם שוחים איתם בהליכה על החול ומחפשים בעזרתם יצורים קטנים הקבורים בחול, כמו דגים, סרטנים וצדפות ובולעים אותם במהירות. הגוף צבוע בצבעי החול ומוסווה מטורפים גדולים המשוטטים באזור. בנוסף יש להם סנפירים בולטים עוקצניים על הגב.

הטיירים נפוצים באזור האינדו פסיפי בין שוניות לחוליות פתוחות. כמה מינים חיים גם באוקיינוס האטלנטי באזורים חמימים וטרופיים.

## מיון
משפחה זו שייכת לסדרת העקרבנונאים. בעבר שייכו אותה לסדרת האבובנאים ולסדרת העוקצנוניים.

*משפחה **טייריים** (Dactylopteridae)
**סוג ומין יחיד טַיָּר יָם-תִּיכוֹנִי (Dactylopterus volitans)
**סוג טייר (Dactyloptena)
***מין Dactyloptena gilberti
***מין Dactyloptena macracantha
***מין טייר אוריינטלי (Dactyloptena orientalis)
***מין Dactyloptena papilio
***מין טַיָּר יַם-סוּפִי (Dactyloptena peterseni)
***מין Dactyloptena tiltoni

## גלריה

קובץ:Dactyloptena orientalis by OpenCage.jpg|טייר אוריינטלי
קובץ:SemiHBsyg.jpg
קובץ:Dactylopterus volitans.jpg
קובץ:Flughahn.jpg
קובץ:Flying Gurnard.png


## קישורים חיצוניים

* 

*
קטגוריה:בעלי חיים שתוארו ב-1861
קטגוריה:טקסונים שתוארו בידי תאודור גיל
טריגליים

**טריגליים** (שם מדעי: Triglidae) היא משפחת דגים בסדרת העקרבנונאים.

דגים אלה חיים באזור הטרופי של האזור האינדו פסיפי ובאוקיינוס האטלנטי, בשוניות ובחולות. הם חיים בימים רדודים עד עומק 200 מ'. דגים אלה שטוחים בצורתם ובעלי סנפירים דמויי-כנפיים העוזרים להם "לדאות" בין הימים. הם מוצאים את טרפם בחולות. ראשם גדול והחוטם שטוח ויש להם 2 זיזי סנפירים מתחת לראשם. אורכם 40-30 ס"מ. דגים אלה קרובים למשפחת הטייריים.

הטריגליים הם גם דגי מאכל חשובים.

## מיון
*משפחה **טריגליים** (Triglidae) 
**סוג *Bellator*
**סוג ומין יחיד *Bovitrigla acanthomoplate*
**סוג *Chelidonichthys*
**סוג ומין יחיד טְרִיגְלָה אֲפֹרָה (*Eutrigla gurnardus*)
**סוג *Lepidotrigla*
**סוג *Prionotus*
**סוג *Pterygotrigla*
**סוג ומין יחיד טְרִיגְלָה קִלְשׁוֹנִית (*Trigla lyra*)
**סוג ומין יחיד טְרִיגְלָה טוּרִית (*Trigloporus lastoviza*)

## קישורים חיצוניים

* 

קטגוריה:בעלי חיים שתוארו ב-1826
קטגוריה:טקסונים שתוארו בידי אנטוין ריסו
קטגוריה:עקרבנונאים
סוסון-ים ננסי

**סוסון-ים ננסי** (שם מדעי: *Hippocampus bargibanti*) הוא מין של דג ממשפחת האבובוניים החי בשוניות אלמוגים באינדונזיה.

זהו אחד מסוסוני-הים הקטנים ביותר בעולם. אורכו 2 סנטימטרים בלבד והוא מוסווה מאוד, דומה למיני אלמוגים בעלי גבשושיות אדומות ואצל כמה מהפרטים גבשושיות צהובות.

התפוצה של סוסון-הים הננסי היא באזור האינדו פסיפי מדרום יפן לאינדונזיה ועד לאוסטרליה וניו קלדוניה. הוא נמצא בעומקים 30–40 מטרים, בדרך כלל בין מיני אלמוגים אחרים.

הזכרים מתחרים ביניהם בהתנגחויות ראש על האלמוגים עד שאחד מהם נכנע. הנקבה מזדווגת עם המנצח ונותנת לו ביציות אותם הוא מפרה בכיס על בטנו ומשריץ אותם החוצה כעבור שבועיים. הוא משריץ עד 34 סוסונונים צעירים לעולם. סוסוני-הים ניזונים מסינון פלנקטון של יצורים קטנים כמו חסילונים ויצורי פלנקטון זעירים לעבר פיהם.

## קישורים חיצוניים

## הערות שוליים

מרכז|ממוזער|סוסון ים ננסי
קטגוריה:בעלי חיים שתוארו ב-1970
קטגוריה:טקסונים שתוארו בידי גילברט פרסי וויטליי
קטגוריה:אבובוניים
קטגוריה:אינדונזיה: דגים
פלא (סרט)

**פלא** (באנגלית: **Wonder**) הוא סרט קולנוע אמריקאי מ-2017 בבימויו של סטיבן צ'בוסקי . הסרט מבוסס על רב-המכר מאת ר"ג' פלאסיו בעל אותו השם, ושני ספרי ההמשך שלו, המספרים על התמודדותו של ילד עם תגובות הסביבה לפנים המעוותות, עימם נולד בעקבות לקות בתסמונת טריצ'ר קולינס. בסרט מככבים ג'וליה רוברטס, אוון וילסון וג'ייקוב טרמבלי.

בשנת 2024 יצא סרט ההמשך "ציפור לבנה: סיפור פלא" המבוסס על ספר באותו השם משנת 2020, אשר מספר את סיפורה של סבתו של ג'וליאן.

## עלילה
גיבור הסרט הוא אוגוסט "אוגי" פולמן. אוגי נולד עם תסמונת טריצ'ר קולינס ומיקרוזומיה חצי-פנים שגרמה לעיוות חמור בפניו שגם לאחר ניתוחים רבים הותירו אותו עם מראה חריג. לאחר שזכה לחינוך ביתי בילדותו, מחליטים הוריו לשלוח אותו לראשונה לבית-ספר רגיל. הוא נאלץ להתמודד עם סלידת הילדים האחרים ממראהו ועם בריון כיתתי שפוגע בו בכל הזדמנות. מנגד הוא רוכש חבר חדש- ג'ק, אך נפגע כשמגלה שג'ק לועג לו מאחורי גבו. לעזרתו חשה סאמר שהופכת לידידתו. ג'ק ואוגי משלימים, ואט אט הוא רוכש את לבם של שאר תלמידי בית הספר.

במקביל לסיפורו של אוגי, מתאר הסרט גם את התמודדותם של הסובבים אותו, בהם אחותו ויה, שחשה כי כל משפחתה סובבת סביב אוגי ומזניחה אותה, חברתה מירנדה שסובלת מפרידת הוריה ומרחיקה עצמה מויה, וג'ק וויל שמספר על חברותו עם אוגי.

## שחקנים ודמויות
*ג'וליה רוברטס - איזבל פולמן, אמם של אוגי ואולביה
*אוון וילסון - נייט פולמן, אביהם של אוגי ואולביה
*ג'ייקוב טרמבלי - אוגוסט "אוגי" פולמן, ילד בעל עיוות בפנים
*איזבלה וידוביץ' - אוליביה "ויה" פולמן, אחותו של אוגי
*נואה ג'ופ - ג'ק וויל, חברו הטוב של אוגי
*ברייס גייזר - ג'וליאן, ילד עשיר שפוגע באוגי
*נדג'י ג'טר - ג'סטין, בן-זוגה של ויה מתואר כ"בן יחיד"
*מילי דייוויס - סאמר דוסון, חברתו הטובה של אוגי
*דניאל רוז ראסל - מירנדה, חברת ילדות של ויה שמתרחקת מוויה לאחר שחוזרת ממחנה הקיץ
*אל מקינון- שרלוט, תלמידה בכיתתו של אוגי
*דויד דיגס - מר בראון, המורה המחנך בבית הספר של אוגי
*מנדי פטינקין - מר טושמן, מנהל בית הספר של אוגי
*סוניה בראגה - סבתם של אוגי וויה,
*אלי ליברט - המורה למדעים בבית הספר של אוגי
*קייל האריסון ברייטקופף - מיילס

## הפקה
צילומי הסרט התבצעו במהלך 2016 בוונקובר שבקנדה. מועד יציאת הסרט שנקבע תחילה לאפריל 2017, נדחה לנובמבר 2017, לחג ההודיה, במטרה למשוך קהל צופים רב יותר.

## ביקורות ופרסים
הסרט זכה בפרס סאטורן לסרט העצמאי הטוב ביותר והיה מועמד לפרס אוסקר לאיפור ולעיצוב השיער הטובים ביותר.

הסרט קיבל באתר Rotten Tomatoes דירוג של 86% מתוך 100, בהתבסס על 190 ביקורות, עם ציון ביקורת ממוצע של 7.1 מתוך 10. באתר Metacritic הסרט בעל דירוג של 66 מתוך 100.

## קישורים חיצוניים

**ביקורות:**
* 
* 
* 
* 
## הערות שוליים

קטגוריה:נכות באמנות
קטגוריה:סרטי 2017
קטגוריה:סרטי דרמה אמריקאיים
קטגוריה:סרטים אמריקאיים מבוססי ספרים
קטגוריה:סרטים זוכי פרס סאטורן: בינלאומי/עצמאי
קטגוריה:סרטים המבוססים על רומנים אמריקאים
אדוארד סובול

**אדוארד אולכסנדרוביץ' סובול** (באוקראינית: **Едуард Олександрович Собол**; נולד ב-20 באפריל 1995) הוא כדורגלן אוקראיני-יהודי המשחק בעמדת המגן בפ.ק. יבלונץ מליגת העל הצ'כית ובנבחרת אוקראינה.
## קריירת מועדונים
סובול התחיל את הקריירה שלו במטאלורג זפוריז'יה ששיחק אז בליגה האוקראינית השנייה. ב-5 בנובמבר 2011 ערך את הופעת הבכורה שלו בקבוצה הבוגרת נגד אנרגטיק בורשטין כאשר הוא עוד לא בן 17. ב-19 במאי סובול הבקיע את שער הבכורה שלו בקריירה בניצחון 4–0 נגד קרימטפליטסיה.

בפברואר  חתם בשחטאר דונצק מליגת העל האוקראינית. סובול היה שייך רשמית לשחטאר דונצק במשך 8 שנים וחצי אך מיעט לשיחק בה והושאל ממנה לקבוצות שונות, ב-27 באוגוסט 2014 הושאל למטאלורג דונצק גם היא מליגת העל האוקראינית עד לסיום העונה. בקיץ  הושאל למטאליסט חרקוב מליגת העל האוקראינית. ב-1 ביולי 2016 הושאל לזוריה לוהנסק מליגת העל האוקראינית עד לסיום העונה. ב-10 באוגוסט 2017 הושאל לסלביה פראג מליגת העל הצ'כית. ב-3 בספטמבר 2018 הושאל לפ.ק. יבלונץ גם כן מליגת העל הצ'כית.

ביולי  סובול הושאל לקלאב ברוז' מליגת העל הבלגית לשנתיים. ביולי 2021 ההעברה הפכה לקבועה לאחר שקלאב ברוז' שילמה 3.5 מיליון אירו לשחטאר דונצק עבור ההעברה.

בינואר 2023 חתם סובול על חוזה לשלוש וחצי שנים בשטרסבורג מליגת העל הצרפתית. בינואר 2024 שב סובול לליגת העל הבלגית כשהושאל לגנק עד לתום העונה. ובסיום העונה שב לשטרסבורג בה שיחק בעונת 2024/2025.

ב-15 בינואר 2026 לאחר שלא זכה לדקות משחק בעונת 2025/2026 שב סובול לליגת העל הצ'כית בה שיחק בעבר כשחתם על חוזה לשנה וחצי בפ.ק יבלונץ בה שיחק בעבר כמושאל בעונת 2018/2019.

## קריירה בינלאומית
ב-5 בספטמבר 2016 סובול ערך את הופעת הבכורה שלו בנבחרת אוקראינה בתיקו 1-1 נגד  במסגרת מוקדמות מונדיאל 2018.

סובול זומן לסגל נבחרת אוקראינה ליורו 2020. במהלך התחרות לקח חלק במשחק אחד בלבד - נכנס כמחליף בדקה 92 במהלך המשחק נגד מקדוניה הצפונית  בשלב הבתים. 

## תארים
; שחטאר דונצק
*ליגת העל האוקראינית: , 
*הגביע האוקראיני: 
*הסופר קאפ האוקראיני: 

; מטאלורג דונצק
*הסופר קאפ האוקראיני: 

;סלביה פראג
* הגביע הצ'כי: 2018
**קלאב ברוז**

* אליפות בלגיה: 2021/2022
* הסופר קאפ הבלגי: 2021, 2022

## קישורים חיצוניים

## הערות שוליים

קטגוריה:יהודים אוקראינים
קטגוריה:כדורגלנים יהודים
קטגוריה:מגני כדורגל אוקראינים
קטגוריה:כדורגלנים אוקראינים
קטגוריה:כדורגלני מטאלורג זפוריז'יה
קטגוריה:כדורגלני שחטאר דונצק
קטגוריה:כדורגלני מטאלורג דונצק
קטגוריה:כדורגלני מטאליסט חרקיב
קטגוריה:כדורגלני זוריה לוהנסק
קטגוריה:כדורגלני סלביה פראג
קטגוריה:כדורגלני פ.ק. יבלונץ
קטגוריה:כדורגלני קלאב ברוז'
קטגוריה:כדורגלני שטרסבורג
קטגוריה:כדורגלני ראסינג גנק
קטגוריה:כדורגלני נבחרת אוקראינה
קטגוריה:כדורגלני יורו 2020
קטגוריה:ספורטאים זרים בצ'כיה
קטגוריה:ספורטאים זרים בבלגיה
קטגוריה:ספורטאים זרים בצרפת
קטגוריה:אוקראינים שנולדו ב-1995
מועצת חזית ההצלה הלאומית

[ממוזער|250px|שמאל|מימין לשמאל: [פטרה רומאן, יון איליאסקו ודומיטרו מאזילו המנהיגים הבולטים של מועצת חזית ההצלה הלאומית]]
**מועצת חזית ההצלה הלאומית** (ברומנית: **Consiliul Frontului Salvării Naţionale** או בקיצור **CFSN**) הייתה גוף שלטוני רומני, שהוקמה ברומניה לאחר פרוץ המהפכה הרומנית (1989) במטרה למלא את הווקום השלטוני, שנוצר לאחר הפלת השלטון הקומוניסטי.

ב-22 בדצמבר 1989, בשעות הצהריים, באמצע מהפכה, התחילו כמה ניסיונות להקמת ממשל חדש. הגנרל איליה צ'אושסקו ניהל מגעים לריענון הממשלה. איליה ורדץ ניסה להקים ממשלה חדשה. שני ניסיונות אלה לא הבשילו, הקדימה אותם קבוצתו של יון איליאסקו, שהכריזה בטלוויזיה על ההקמה ועל לקיחת השלטון לידיים. הקבוצה המקורית כללה 40 אישים, שחלקם נכללו בה מבלי שדיברו איתם על כך לפני כן.

## חברי המועצה
שמות חברי המועצה, לפי סדר הכרזתם בטלוויזיה הרומנית:

## התרחבות וחקיקה
בגלל אירועי אותם ימים המועצה הצליחה להתכנס רק ב-27 בדצמבר ואל ההתכנסות צורפו נציגי כל המחוזות של רומניה, כך גדל מספר חבר המועצה מ-40 ל-141 והמועצה הוכרזה כגוף מחוקק. המועצה בחרה לשכה מבצעת ובראשה יון אילאסקו ופטרה רומאן יועד לתפקיד ראש הממשלה. בו זמנית החלה מלאכת החקיקה או ליתר דיוק ביטול חקיקה, כי צו-חוק 1/1989 הראשון עסק בעיקר בביטול חוקים קיימים.

צו-חוק 2/1989 עסק בהגדרת מועצת חזית ההצלה הלאומית (מספר החברים הוגדל ל-145), קביעת הסמכויות, הדרך לבחירת החברים והנהלים לתפעולו.

## קישורים חיצוניים
* Consiliul Frontului Salvării Naţionale 

## הערות שוליים

קטגוריה:המהפכה הרומנית
כוכב-ים חמניתי

**כוכב-ים חמניתי** (שם מדעי: *Pycnopodia helianthoides*) הוא מין של כוכב ים גדול מאוד (אך לא הכי גדול), יחידי בסוג *Pycnopodia*, המצוי בחופו המערבי של האוקיינוס השקט בסמוך לאמריקה הצפונית. הוא נפוץ מחופי אלסקה וקולומביה הבריטית עד לדרום קליפורניה, בעיקר סביב אצות הקלפ המכילות הרבה קווצי עור ורכיכות.

החל מ-2013 מין זה מצוי בסכנת הכחדה חמורה כתוצאה מזיהומים וממחלות שנגרמו משינויים באקלים העולמי, ובעיקר מהמחלה Sea star wasting disease.

## מאפיינים
זהו כוכב ים גדול בעל קוטר של מטר אחד והוא בעל 16–21 זרועות גדולות וגבשושיות איתן הוא צועד על קרקעית הים. הצבע של כוכב הים משתנה מאדום וסגול עד לשחור ואפור ואף לבן וצהוב באזורים מסוימים. כוכב הים הוא טורף המשתמש בכל זרועותיו בשביל להתיש את טרפו והוא יכול להוציא את קיבתו החוצה מגופו כדי לעכל טרף. הזרועות מכוסות במאות "רגליים" קטנות וחזקות. כוכב הים אינו רואה כמעט והוא בעיקר מריח את טרפו.

הוא ניזון מקווצי עור אחרים כמו קיפודי ים, כוכבי ים אחרים, נחשוני ים בעלי גוף עגלגל אך בעיקר מצדפות שונות ומחלזונות. כוכב הים מומחה בתפיסת הקונכייה ושליית הרכיכה ממנה. הוא ניזון גם מנבלות שונות כמו של דיונונים.

הוא עצמו נטרף על ידי דגים גדולים ועל ידי טורפים ימיים ולוטרת הים וכן על ידי סרטני ממשפחת Lithodidae. אלה נאלצים לחלץ אותו מהסלעים עליהם הוא נצמד להגנה. הגנה נוספת שלו היא השרת הזרועות והצמחת זרועות אחרות במקומם.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1835
קטגוריה:טקסונים שתוארו בידי ג'ון פרידריך פון ברנדט
קטגוריה:כוכבי ים
קטגוריה:בעלי חיים יחידים בסוגם
קטגוריה:אוכלי נבלות
קטגוריה:בעלי חיים באמריקה שלחופי האוקיינוס השקט